
Til Karoline, Håkon, Elisabeth og Bård – sammen med dere er alt mulig


Persongalleri

Familien Gregersen

Eivor Gregersen

Direktør Gustav Gregersen – Eivors far

Hjalmar Gregersen – Eivors bror

Rut Gregersen – Eivors tante, søster av Gustav, bor i Bergen

Familien Eng

Kari Berg – pikenavn Eng

Fru Eva Eng – Karis mor

Sverre Eng – Karis bror, gift med Judith

Ragna Vik – Karis og Sverres mormor

Haakon Berg – Karis og Tormods eldste sønn

Hans Berg – Karis og Tormods yngste sønn

Familien Rosenberg

Judith Rosenberg – gift med Sverre

Doktor Ernst Rosenberg – Judiths far

Sara Rosenberg – Judiths mor

I Tyskland

Mette Enersen – tidligere elskerinne av direktør Gregersen og mor til hans barn, arbeidet som barnepike for herr Ulrich og giftet seg etter hvert med ham. Går under navnet Sigrid Ulrich i Tyskland

Franz Ulrich –Mette Enersens avdøde ektemann. Sentral posisjon i NSDAP, anerkjent doktor, adoptivfar til Mette Enersens datter

Sabine «Oma» Ulrich – Franz Ulrichs mor

Wolfgang «Opa» Ulrich – Franz Ulrichs far

Andre

Tormod Berg – Karis ektemann

Ann McGregor – skotsk kvinne som har fått barn med Tormod Berg

Kornelius Larsen – Eivors tidligere kjæreste

Kåre Andersen – norsk nazist som bor hos familien Gregersen

Jon Sørensen – motstandsmann og Karis kamerat

Lisbeth Nilsen – Jons kone fra Fredrikstad

Frøken Ryen – husholderske hos familien Gregersen

Kolonialhandler Fredriksen – innehaver av kolonialforretningen hvor Kari arbeider

Ortskommandant Stefan Sandler – tysk leder for Lillestrøm og omegn

Johannes Ruud – politimester i Lillestrøm og Karis biologiske far, gift med Eva Eng

Sonja Ruud – Johannes Ruuds fraskilte kone, bor sammen med ortskommandant Sandler og hans sønn Wilhelm

Marit Ness – Albert Ness’ kone, bor på gården til Eivors onkel og tante

Olai Ness – Alberts og Marits utviklingshemmede sønn, bor på gården til Eivors onkel og tante

Herr Ludwig Stahl – direktør for Operasjon Todt i Norge og Eivors ektemann

Frøken Astrid Abelsen – sekretær på OT-kontoret i Oslo

Frøken Gunnvor Danielsen – tidligere sekretær på OT-kontoret i Oslo


Slik sluttet forrige bok:

– Jeg tror vi kan begynne å bruke kolonialhandelen igjen, fortsatte Jens mens han gravde etter noe i vesken. – Denne kom til noen i Oslo, og den skal til deg. Han holdt frem en stor konvolutt.

Tormod kjente hvordan hjertet sank. Han kjente igjen størrelsen på den og også skriften utenpå. Det var fra London. Og det betydde at han hadde fått et nytt likvideringsoppdrag.

Det var så lenge siden han hadde fått det forrige oppdraget nå at han nesten hadde begynt å håpe på at han ikke ville få noen flere, og det hadde passet ham bra, men tydeligvis stemte det ikke. Han grep konvolutten og sprettet den opp.

– Du ser ikke glad ut, bemerket Jens.

– Nei, jeg er ikke det. Jeg synes ikke noe om disse oppdragene, innrømmet Tormod og trakk opp mappen som lå der, slik han hadde forventet.

– Men det er da vel mennesker som fortjener det, og som er farlige for friheten og for motstandsarbeidet? spurte Jens.

– Jo, og jeg gjør det selvfølgelig, men jeg liker det ikke. Å angripe og drepe et menneske som ikke aner hva som skjer … det føles ikke godt.

– Det gjør det heller ikke for de gode menn og kvinner som blir skadet på grunn av dem, sa Jens bestemt.

Tormod trakk på skuldrene. Han forsto at Jens ikke skjønte hva han mente.

Han la mappen på bordet foran seg og åpnet den. Det lå et papir der og et fotografi. Det lå med forsiden ned, og han løftet det opp. Da han så hvem som var avbildet, slapp han fotografiet som om han hadde brent seg, og stirret ned på kvinnen på bildet. Det kunne ikke stemme! Han kunne ikke …

– Hva er det? spurte Jens og hadde tydeligvis lagt merke til reaksjonen hans.

– Nei … jeg bare … det er noe som ikke stemmer. De må ha sendt meg feil fotografi, mumlet han uten å ta blikket bort fra kvinnen som stirret tilbake på ham fra bildet.

– Det er vel heller tvilsomt, sa Jens.

Tormod svarte ikke. Han stirret bare på fotografiet. Her måtte det ha skjedd en feil. Han håpet inderlig det, for han ville aldri i livet klare å drepe henne …


1

20. april 1944

Bergen

Rut Gregersen gikk ut fra kjøkkenet i leiligheten sin, gjennom gangen og videre inn i spisestuen. Der gikk hun bort til vinduet og speidet ut.

Hun kastet et blikk på armbåndsuret. Det var en halvtime siden det smalt så voldsomt at hele bygården ristet. Det hadde klirret sånn i vindusglassene at hun hadde fryktet de ville sprekke, men så ble det brått stille igjen.

Rut hadde straks forstått at det måtte ha vært en eksplosjon, men nøyaktig hvor det hadde eksplodert, visste hun ikke. Det hadde hørtes som om det kom fra den andre siden av Høyden, som lå mellom Møhlenpris og sentrum. Men hvis eksplosjonen hadde skjedd i sentrum … Eivor befant seg der et sted …

Igjen kikket Rut på klokken. Niesen skulle ha vært her for ti minutter siden. Hun var alltid presis, og nå som hun ikke var det, steg Ruts engstelse i takt med minuttviseren på armbåndsuret. Bare Eivor ikke hadde blitt rammet av eksplosjonen.

Rut gikk bort fra vinduet og tilbake til kjøkkenet. Fra vinduet der kunne hun lettere se steintrappen som ledet ned fra Høyden. Det var der Eivor helt sikkert ville komme. Om hun bare kom …

Rut speidet mens tankene spant. Det var fristende å løpe av sted og se etter Eivor, men om hun gjorde det og Eivor kom hit, ville de gå om hverandre. Det var nok best å bli værende her. Om hun bare hadde visst hva som hadde skjedd! Og om det var grunn til å engste seg for Eivor.

Det var jo ikke sikkert at Eivor hadde blitt direkte rammet av eksplosjonen, sa hun til seg selv, men om noe hadde gått i luften, ville det kanskje være vanskelig for henne å komme seg hit. Tyskerne var alltid raskt ute med å sette opp veisperringer når noe ureglementert hendte, og om Eivor ble stoppet i en av dem, sammen med alle bergenserne som var på vei til arbeidet, var det ikke rart om det tok litt tid.

Eller kanskje herr Stahl ikke ønsket at hun skulle forlate hotellet før situasjonen var blitt avklart?

Forklaringene på at Eivor ikke hadde dukket opp, kunne være langt flere enn at hun var blitt skadet. Rut forsøkte å berolige seg selv, men uten helt å lykkes.

En skikkelse kom springende nedover trappen fra Høyden. Rut strakte hals, selv om hun for lengst hadde sett at det ikke var Eivor. Det var en mann, og nå kom han løpende nedover gaten like mot der Rut sto, og i håp om at mannen kunne vite hva som hadde skjedd, åpnet hun vinduet.

Det første som slo henne, var lukten av røyk. Det brant et sted. Blikket for over bygningene rundt henne, men det var ingen brann eller røyk å se.

Deretter så hun ned på mannen som nå befant seg nesten like under vinduet hennes. Hun visste hvem han var. Han bodde i bygården ved siden av hennes.

Rut lente seg ut av vinduet og ropte til ham. – Vet du hva som har skjedd?

Han stoppet opp et øyeblikk og kikket seg omkring, før han fikk øye på henne.

– Et skip som lå på Vågen, eksploderte. Flere hus er blitt lagt i ruiner, det brenner flere steder i byen, og mange er skadet eller omkommet!

Det gikk kaldt nedover ryggen. Eksplosjon, brann, ødelagte hus, skadde, omkomne … Kunne Eivor være blant dem?

Eivor slo opp øynene. Noen trakk i henne, og bevegelsene det sendte gjennom kroppen, fikk henne til å ynke seg. Det verket overalt, men verst var den høye pipelyden som skar i ørene.

Hun vred forsiktig på hodet. En kvinne hun aldri hadde sett før, satt på huk ved siden av henne. Hun holdt Eivor i hånden og sa noe hun ikke hørte et ord av.

Langt over seg kunne Eivor se himmelen. Men der den hadde vært blå og båret løfter om en fin dag før hun ble slått i bakken, var den nå grå og disig. Eller var det kanskje ikke himmelen som hadde endret farge? Den umiskjennelige lukten av røyk fylte luften. Brant det et sted? Hva hadde skjedd?

Kvinnen rørte armen hennes igjen, og Eivor forsøkte å protestere, for bevegelsen sendte ilinger opp gjennom armen og opp til hodet, men Eivor var ikke sikker på om hun sa noe eller ei, for hun kunne heller ikke høre sin egen stemme gjennom pipingen.

Eivor prøvde å orientere seg, men klarte det ikke. Hvor befant hun seg egentlig? Hun kjente ikke igjen Torget på Bryggen i det hele tatt.

Og hvor var Ludwig? Han hadde vært like ved siden av henne og holdt henne i armen, da det plutselig smalt og alt ble svart.

Bare pipingen i ørene ville gi seg. Det var umulig å tenke klart når det pep slik.

Gjennom en slags tåke så Eivor at flere kom springende til. De bar en båre mellom seg.

Kvinnen som holdt tak i Eivor, bøyde seg over henne. Eivor forsto at hun snakket til henne, for munnen hennes beveget seg, men hun hørte ikke andre lyder enn den infernalske pipingen som skingret i ørene.

Hun åpnet munnen for å si til kvinnen at hun ikke kunne høre henne, men da sterke hender grep tak under skuldrene og hoften hennes og løftet henne opp, skrek hun til av smerte.

Det var som om alt omkring henne ble uklart, så svartnet det for øynene og mørket lukket seg omkring henne.

En koie, et sted i Fetsund

Tormod kunne ikke få det til å stemme at det virkelig var meningen at han skulle henrette Lisbeth. Selv om han ikke kjente henne spesielt godt, hadde han et bestemt inntrykk av at hun sto på riktig side.

Jon hadde fortalt ham at kona hadde blitt fengslet av tyskerne to ganger, og han husket selv hvordan Lisbeth hadde hjulpet til da han skulle kjøre flyktninger til svenskegrensen og fikk motorstopp. Han måtte skjule flyktningene og hadde gjemt dem hos familien Eng mens han fikset bilen. Der hadde både Lisbeth og Kari gitt flyktningene varm saft.

I tillegg visste han at hun og Kari hadde laget og distribuert en ulovlig avis sammen med Jon. Nei, det måtte være en feil et sted.

– Du ser tankefull ut, bemerket Jon fra krakken, der han byttet lisser på støvlene sine.

– Ja, sa Tormod langsomt, – jeg får ikke oppdraget fra London til å stemme.

– Det er vel lite sannsynlig at de tar feil der borte, sa Jens tvilende.

– Man skulle jo tro det, for de er dyktige og finner ut av det meste, men denne gangen er jeg helt overbevist om at noe ikke stemmer. For hun her er ingen overløper.

Tormod oppga med vilje ikke Lisbeths navn. Reglene han hadde fått i London, var klare: Han skulle ikke involvere noen i det han foretok seg. Sånn sett brøt han jo reglene allerede, men det fikk ikke hjelpe. Han trengte å lufte saken med noen, og så lenge han ikke nevnte navn, visste uansett ikke Jon hvem det var snakk om.

– Hva skal du gjøre, da?

– Jeg kontakter folkene i London og spør dem. Jeg får meg ikke til å henrette et menneske uten å være sikker på at det er riktig.

– Men du har da vel ikke undersøkt det samme med andre folk du har henrettet? spurte Jens.

– Nei … En ekkel følelse steg i ham. Kanskje burde han ha gjort det? Når de tok feil nå, kunne de jo ha gjort det før også … Han kulset.

Helt fra da han var i London og fikk beskjed om hva han skulle gjøre, hadde han mislikt oppdraget han var blitt pålagt. Og enda verre ble det selvfølgelig om det viste seg at han hadde gjort feil. At han hadde drept noen uten at det var en grunn til å gjøre det.

– Jeg forstår at du ikke liker oppdragene du får, men du må ikke glemme at det er helt bestemte årsaker til at London beordrer disse henrettelsene. Enten er det folk som faktisk er overløpere, eller så er det motstandsfolk som vet for mye, og som er i fare for å sprekke om de blir avhørt.

Tormod bet seg i leppen. Det kunne selvfølgelig være at det siste var tilfellet med Lisbeth, men hvorfor fikk hun ikke i stedet beskjed om at hun måtte flykte? Det var ikke så rent sjelden at folk som var i fare for å bli arrestert, fikk slike beskjeder … Han frøs til ved tanken, for om det var derfor, ville også Kari kunne være i fare, så tett som de to kvinnene hadde samarbeidet om avisen.

Jens reiste seg og snørte på seg støvlene som nå hadde fått nye lisser. – Jeg synes at du skal stole på folkene i London. De vet hva de ber deg om. All informasjonen jeg har fått fra den kanten tidligere, har vært korrekt, og trolig vet de noe som ikke du gjør i denne saken.

Tormod bet tennene hardt sammen. Han visste at han ikke kunne gjøre annet enn å ta kontakt med dem og høre. Ikke bare for Lisbeths skyld, men også for Karis …

Han åpnet mappen han hadde foran seg på bordet, og kikket raskt på fotografiet som lå der.

Å drepe Lisbeth – som var venninne med Kari og som hadde gjort så mye bra, og som attpåtil var kona til Jon, en motstandsmann – uten å være helt sikker på at det var riktig eller nødvendig … nei, det gikk ikke.

Bergen

Eivor kikket rett opp i et hvitt tak da hun åpnet øynene. Hun lå på ryggen og hadde en dyne over seg.

En dame i sykepleieruniform sto nederst ved sengen og noterte noe på et papir.

Eivor kremtet. Det klødde i halsen. Hun skjønte at hun befant seg på et sykehus. I korte blaff husket hun at hun hadde kommet til seg selv nede på fisketorget, at noen hadde løftet henne opp, at det hadde luktet brent, og at det hadde pepet i ørene. Det gjorde det fremdeles.

Hun løftet en hånd og presset den mot øret i et forsøk på å stilne den vonde lyden. Det hjalp ikke. I stedet sendte bevegelsen en ilende følelse opp gjennom armen, ryggen og nakken.

Sykepleiersken hadde nok hørt at hun var våken, for hun smilte til henne, la fra seg papiret og kom bort til sengen. Der så hun ned på Eivor mens hun sa noe.

Eivor ristet svakt på hodet. Hun hørte ikke hva pleiersken sa. Det var tydelig at kvinnen forsto det, for hun lente seg ned mot Eivor og snakket, eller trolig nesten ropte inn i øret hennes, og da kunne Eivor høre stemmen gjennom pipingen.

– Du er på Haukeland sykehus. Du ble funnet etter eksplosjonen inne i sentrum, og så ble du brakt hit. Doktoren kommer snart.

Eivor nikket svakt. Hun var svimmel der hun lå. Det banket i hodet, hele kroppen verket, og pipingen i ørene gjorde ikke situasjonen noe bedre.

Da sykepleiersken holdt frem et glass vann for henne, grep hun det takknemlig og drakk det nesten tomt.

– Bare hvil deg til doktoren kommer, oppfordret pleiersken.

– Er min mann her også? Herr Ludwig Stahl? spurte Eivor. Det siste hun husket, var at de hadde gått arm i arm over fisketorget. Så var alt blitt svart.

– Vi venter til doktoren kommer, sa sykepleiersken og klappet henne på hånden.

Om svaret eller berøringen var ment å være beroligende, hjalp det ikke det minste. Eivor kjente uroen stige. Hvordan hadde det gått med Ludwig? Og hvor var han?

